ΓΡΑΠΤΗ ΕΡΩΤΗΣΗ E-0288/96 υποβολή: Olli Rehn (ELDR) προς την Επιτροπή (15 Φεβρουαρίου 1996)

Θέμα: Η στήριξη της κατασκευής του αυτοκινητόδρομου της Κόστα ντελ Σολ

Στην Ισπανία κατασκευάζεται ο αυτοκινητόδρομος μετά διοδίων της Κόστα ντελ Σολ στη χρηματοδότηση της οποίας συμμετέχει, όπως αντιλαμβάνομαι, και η ΕΕ. Σύμφωνα με πληροφορίες τις οποίες έχω συγκεντρώσει, το Υπουργείο Συγκοινωνιών της Ισπανίας έχει εγκρίνει σχέδιο για την χάραξη του εν λόγω αυτοκινητόδρομου του οποίου η εφαρμογή θα έχει ως αποτέλεσμα την διχοτόμηση, μεταξύ άλλων, και της κοινότητας Καλαχόνδα, 18.000 κατοίκων, η οποία υπάγεται στην πόλη Μίχας. Η υλοποίηση της σχεδιασθείσας αυτής χάραξης θα έχει ως συνέπεια την κατακόρυφη πτώση της αξίας των περιουσιών των κατοίκων της κοινότητας αυτής, θα μεταβάλει ανεπανόρθωτα το τοπίο, θα μειώσει την αποτελεσματικότητα των δημόσιων υπηρεσιών και θα γίνει υπαίτια για την αύξηση του θορύβου και των ρυπών. Η επιμονή του Υπουργείου Συγκοινωνιών της Ισπανίας στο θέμα της χάραξης προκαλεί ιδιαίτερη ανησυχία στους κατοίκους εκείνους της Καλαχόνδα, οι οποίοι προέρχονται από άλλα κράτη της Ευρώπης. Το Δημοτικό Συμβούλιο της πόλης Μίχας έχει προτείνει μία εναλλακτική λύση ως προς τη χάραξη, η πραγματοποίηση της οποίας, ενώ δεν θα έχει αρνητικές επιπτώσεις για την λειτουργία του αυτοκινητόδρομου, θα προλάβει τόσο τη διάλυση του συνοικισμού όσο και τη δημιουργία σοβαρών περιβαλλοντικών προβλημάτων.

Δεδομένης της συμμετοχής της ΕΕ στη χρηματοδότηση του αυτοκινητόδρομου ο οποίος θα διέρχεται από την Καλαχόνδα, ερωτώ την Επιτροπή, αφενός, εάν έχει πραγματοποιηθεί αξιολόγηση των επιπτώσεων που θα έχει στο περιβάλλον η κατασκευή του εν λόγω αυτοκινητόδρομου και, αφετέρου, εάν θεωρείται, γενικά, σκόπιμη η συμμετοχή της Ένωσης στη χρηματοδότηση ενός έργου το οποίο δεν συμβάλλει στην επίτευξη των στόχων των διαρθρωτικών ταμείων όπως είναι η διασφάλιση βιώσιμης ανάπτυξης τόσο στον κοινωνικό όσο και στον περιβαλλοντικό τομέα;

Συμπληρωματική απάντηση της κας Bjerregaard εξ ονόματος της Επιτροπής (8 Ιουλίου 1996)

Συμπληρωματικώς προς την απάντηση που έδωσε στις 9 Απριλίου 1996 ((ΕΕ C 217, 26.7.1996, σελ. 20. )), η Επιτροπή πληροφορεί το αξιότιμο μέλος του Κοινοβουλίου ότι οι ισπανικές αρχές ανταποκρίθηκαν στο αίτημα για παροχή πληροφοριών σχετικά με τα αναφερόμενα στην παρούσα ερώτηση γεγονότα.

Το έργο της κατασκευής του αυτοκινητοδρόμου με διόδια «Costa del Sol», τμήμα Mαlaga-Estepona, υποβλήθηκε σε διαδικασία εκτίμησης περιβαλλοντικών επιπτώσεων σύμφωνα με την οδηγία 85/337/ΕΟΚ σχετικά με την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον ((ΕΕ L 175, 5.7.1985. )). Λαμβάνοντας υπόψη τους πολυάριθμους ισχυρισμούς που διατυπώθηκαν στο πλαίσιο της δημόσιας διαβούλευσης που προβλέπει η οδηγία 85/337/ΕΟΚ, πραγματοποιήθηκε συμπληρωματική μελέτη του έργου. Το ενδιαφερόμενο κοινό έδωσε τη γνώμη του σχετικά και με τη συμπληρωματική αυτή μελέτη. Η δήλωση περιβαλλοντικών επιπτώσεων του έργου, συνοδευόμενη από διορθωτικά μέτρα, δημοσιεύθηκε στην ισπανική Εφημερίδα της Κυβερνήσεως (BOE) της 28ης Σεπτεμβρίου 1994.

Βάσει των πληροφοριών που διαθέτει, η Επιτροπή δεν είναι σε θέση να διακρίνει παραβίαση των διατάξεων της οδηγίας 85/337/ΕΟΚ.